Κλείνουν από το πρωί της Τετάρτης από βρεφονηπιακοί σταθμοί έως και Πανεπιστήμια σε όλη την χώρα λόγω κορονοϊού. Η απόφαση ανακοινώθηκε από τον ίδιο τον υπουργό Υγείας Βασίλη Κικίλια. Θα ληφθούν και μέτρα στήριξης των εργαζόμενων γονέων αλλά και των επιχειρήσεων.

Κλειστά λόγω κορονοϊού θα είναι τα σχολεία όλης της χώρας από το πρωί της Τετάρτης (11/03/2020) όπως ανακοίνωσε ο υπουργός Υγείας Βασίλης Κικίλιας. Τα σχολεία θα μείνουν κλειστά για δυο εβδομάδες για προληπτικούς λόγους και για να αποτραπεί η εξάπλωση του ιού. Το μέτρο αφορά όλες τις βαθμίδες της δημόσιας και ιδιωτικής εκπαίδευσης και θα έχει άμεση εφαρμογή.

Με άλλα λόγια, βρεφονηπιακοί και παιδικοί σταθμοί, δημοτικά σχολεία, γυμνάσια, λύκεια αλλά και ΙΕΚ, ΑΕΙ, ΤΕΙ ιδιωτικά και δημόσια θα είναι κλειστά. Όλα θα εξειδικευθούν με την Κοινή Υπουργική Απόφαση που θα εκδοθεί.

Ο κ. Κικίλιας είπε ότι θα ληφθεί ειδική μέριμνα για εργαζόμενους γονείς και τις επιχειρήσεις που πλήττονται από τα μέτρα όπως είχε γράψει αποκλειστικά νωρίτερα το newsit.gr. Με έμφαση επανέλαβε ότι οι γονείς θα πρέπει να περιορίσουν τα παιδιά τους για να μειωθεί η διασπορά του ιού, έκανε λόγο για ατομική ευθύνη και είπε επί λέξη ότι «είναι η στιγμή που όλοι οι Έλληνες πρέπει να επιδείξουμε υπευθυνότητα».

Δείτε όλη την δήλωση του υπουργού Υγείας, Βασίλη Κικίλια